ΣΤΟΧΟΙ: οπτικός γραμματισμός, κριτικός γραμματισμός (ο προφορικός λόγος, ο ευθύς-πλάγιος λόγος και ο διάλογος αναδεικνύουν τα στερεότυπα). Το βιβλίο του εκπαιδευτικού γράφει ότι «τα πολυτροπικά κείμενα του βιβλίου (φωτογραφίες, γελοιογραφίες, σκίτσα, αφίσες κ.ά.) δεν έχουν διακοσμητικό χαρακτήρα αλλά λειτουργικό. Η ικανότητα ανάγνωσης πολυτροποκών κειμένων στην εποχή της εικόνας ίσως αποδειχτεί πιο αναγκαία ακόμα και από την ικανότητα ανάγνωσης των μονοτροπικών γλωσσικών κειμένων» (σελ.12).

1. **Μικροστόχος: Να εντοπίσουν το είδος του κειμένου** (κόμικ με **6 καρέ** ανήκει στα πολυτροπικά κείμενα γιατί έχει **πολλούς τρόπους** για να μας μεταφέρει το μήνυμά του: γλωσσικός κώδικα, εικόνα: κώδικας ζωγραφικής.)

Δυσκολία: Επειδή ο χώρος που δίνεται για γραφή σε κάθε εικόνα στο συγκεκριμένο είδος κειμένου είναι λίγος πρέπει να γράφω με σαφήνεια, συνοπτικά και να μεταφέρω το μήνυμά μου στο δέκτη/αναγνώστη αποτελεσματικά: αυτό περιέχει ένα βαθμό δυσκολίας.

Μακροστόχος = οι προεκτάσεις του κειμένου στην κοινωνική ζωή των μαθητών

(μέσα από την ερώτηση: «σας αρέσουν τα κόμικς;» να ενθαρρυνθούν οι μαθητές να αναφέρουν το αγαπημένο τους κόμικ και να μιλήσουν συνοπτικά για το χαρακτήρα του πρωταγωνιστή: ήρωας, αντι-ήρωας, άντρας, γυναίκα, κορίτσι, αγόρι, δυνατός στο σώμα, δυνατός στο μυαλό, πλούσιος, άστεγος κ.ά. Ίσως βγει το συμπέρασμα ότι οι περισσότεροι πρωταγωνιστές στα κόμικς είναι χειροδύναμοι άντρες. Οι γυναίκες τους συνοδεύουν απλώς…Ευχάριστη έκπληξη αν μιλήσουν για γυναίκες πρωταγωνίστριες που έχουν δική τους προσωπικότητα (Μαφάλντα) και δεν προσπαθούν να σαγηνεύσουν το αρσενικό με προκλητική ενδυμασία και αντίστοιχη συμπεριφορά (χρόνος υλοποίησης: 5-10 λεπτά).

1. **Μικροστόχος: Να εντοπίσουν την ύπαρξη πλάγιου λόγου και να επισημάνουν τη λειτουργία του στο δεξί τμήμα της φωτοτυπίας:**

Με **πλάγιο λόγο** δίνονται ανάμεσα σε άλλες πληροφορίες τα λόγια των προσώπων που θα αξιοποιήσουν για να συμπληρώσουν το κόμικ. (Ας προσέξουν και τη χρήση παθητικής φωνής στις οδηγίες της 1ης εικόνας «υποστηρίζεται». Γιατί παθητική; Δεν ξέρουμε το συντάκη; Δεν έχει σημασία; Γίνεται πιο επίσημο;)

Να συζητήσουν ανά 2 τι θα έβαζαν σε κάθε εικόνα, να πάρουν το λόγο για να το ανακοινώσουν στην ολομέλεια και να καταλήξουν όλοι μαζί στην καλύτερη διατύπωση (σαφήνεια, συντομία), να συμπληρώσουν τις εικόνες.

Το επίπεδο του ύφους δεν χρειάζεται να είναι επίσημο (βρίσκονται σε ισότιμη σχέση εξουσίας οι 2 πρωταγωνιστές: να προσέξουν ότι αν και κάθεται μόνο ο ένας και ο συνάδελφος στέκει ωστόσο κανείς δεν είναι ανώτερος από τον άλλο. Ο 2ος κρατά καφέ και σηκώνει και το κουτάλι σα να κουνά το δάκτυλο = σχέσεις ισοτιμίας. Πρόκειται για χαλαρή κουβέντα (με στερεότυπα).

Μακροστόχος: Η ισότιμη σχέση των ηρώων = αυθόρμητος λόγος, ειλικρινείς οι στερεοτυπικές δηλώσεις , όπως μιλάμε στις «ισότιμες» σχέσης της ζωής

VS : όταν ο συνομιλητής μας έχει εξουσία και την εκδηλώνει με το γλωσσικό του ύφος (;) αναγκαζόμαστε να διαφωνήσουμε, κατεβάζουμε τα μάτια κ.ά. (10 λεπτά)

1. Μακροστόχος: Να εμβαθύνουν στα στερεότυπα σε σχέση με τη δραστικότητα του προφορικού, ευθύ λόγου και της εικόνας –τρέμει στην τελευταία εικόνα!:

(1ο στερεότυπο= γυναίκες + ξένοι στη χώρα μας = ανεργία. Είναι έτσι τα πράγματα; Μήπως η οργάνωση του οικονομικού μας συστήματος είναι τέτοια που οδηγεί σε περιοδικές οικονομικές κρίσεις; Ποιες δουλειές κάνουν οι ξένοι; (προλεταριακές)

2ο στερεότυπο= οι γυναίκες δεν μπορούν να καταλαμβάνουν θέσεις εξουσίας.

Ποιες ετικέτες μπορεί να κολλήσουν σε γυναίκες που εργάζονται πολύ; (κακές μητέρες, κακές νοικοκυρές….).

Νοικοκυρά: γένους θηλυκού. Τι σημαίνει; Ποιο το αρσενικό; «νοικοκύρης». Τι σημαίνει; Δίνουμε το ίδιο περιεχόμενο στις 2 λέξεις ή η σημασία τους καθορίζεται από τις έμφυλες ταυτότητες που η κοινωνία κατασκευάζει για τα άτομα;

Να βγει από τη συζήτηση ότι όσες πιθανότητες έχει μια σκληρά εργαζόμενη γυναίκα να είναι κακή μητέρα άλλες τόσες έχει και μια μη εργαζόμενη ή λίγο εργαζόμενη. Ακριβώς το ίδιο ισχύει και για τους άντρες και στον ίδιο βαθμό. (5+5 λεπτά)

1. Δεοντολογικό επίπεδο: Μικροστόχος = να φανεί η αντίφαση των αντιλήψεων του 2ου ήρωα. Την συνειδητοποιεί;

Μακροστόχος: διακρίνετε αντιφάσεις σε αυτά που πιστεύουν οι άνθρωποι γύρω σας; Π.χ. «εμείς τις μοιραζόμαστε τις δουλειές του σπιτιού. - Αγάπη, να σε βοηθήσω να πλύνεις τα πιάτα;» (τα πιάτα τα λέρωσε «η αγάπη του» μόνη της και θα τη βοηθήσει –από την καλή του την καρδιά- να τα πλύνει;). ΑΠΟΜΑΚΡΥΝΣΗ από κομφορμιστικές στερεότυπες αντιλήψεις!!! (5 λεπτά)

Σε κάθε συζήτηση που θα γίνει τους ενθαρρύνουμε να χρησιμοποιούν και το λεξιλόγιο στο δικό τους γλωσσικό πλαίσιο/ προφορικό κείμενο:

**στερεότυπο** = συμβολικός χαρακτηρισμός που αποδίδεται στα μέλη μιας ομάδας ανθρώπων και βασίζεται σε γενικεύσεις **προκατάληψη** = εκδήλωση εύνοιας ή δυσμένειας, όχι με βάση αντικειμενικά κριτήρια και δεδομένα αλλά προσωπικές συμπάθειες και ατομικά συμφέροντα

**μεροληψία** = δυσμενής στάση και συμπεριφορά απέναντι σε άτομο ή ομάδα που δε βασίζεται σε εμπειρία την οποία έχουμε ελέγξει κριτικά

**σεξισμός** = οι διακρίσεις σε βάρος των γυναικών

**φυλετισμός** = πολιτική φυλετικών διακρίσεων

**ξενοφοβία** = έντονη αντιπάθεια για ανθρώπους από ξένες χώρες

**κοινωνικός ρατσισμός** = η αντίληψη του χωρισμού των ανθρώπων σε ανώτερους και κατώτερους, «καθαρούς» και «μιάσματα», ανάλογα με την κοινωνική ομάδα στην οποία ανήκουν

**μειονότητα** = ομάδα ανθρώπων που συνδέονται μεταξύ τους ως προς την καταγωγή, τα πιστεύω ή τη συμπεριφορά, αλλά με βάση αυτά τα χαρακτηριστικά διαφοροποιούνται από το ευρύτερο κοινωνικό σύνολο στο οποίο ανήκουν αποδιοπομπαίος τράγος = ο άνθρωπος στον οποίο επιρρίπτονται οι ευθύνες άλλων

Εργασία για το σπίτι (πολυγραμματισμοί και πολλαπλή νοημοσύνη) (3 λεπτά)

Να φτιάξετε ένα κόμικ με 4-7 καρέ όπου οι ήρωες (μαθητές) θα συζητούν σε ευθύ λόγο για τον ερχομό ενός πρόσφυγα ή μετανάστη στο σχολείο τους. Θα πρέπει να συμπεριλάβετε και δύο πλάγιες ερωτήσεις σε κάποιο/ κάποια από τα καρέ. Ο ένας ήρωας θα είναι θετικός απέναντι στον καινούριο συμμαθητή και ο άλλος θα είναι αρνητικός, θα εκφράζει στερεοτυπικές αντιλήψεις.

**ΣΧΟΛΙΑ:**  
Η διαμεσολάβηση του εκπαιδευτικού στη διαμόρφωση της ταυτότητας των νέων ανθρώπων προϋποθέτει ότι βρίσκεται **και ο ίδιος** σε διαδικασία αυτοπροσδιορισμού: ότι στοχάζεται διαρκώς όχι μόνο πάνω στο ερώτημα "τι κάνω" και "πώς το κάνω" αλλά και στα ερωτήματα **"ποιος είμαι"** και **"γιατί είμαι εδώ"·** ότι αναζητά και διαπραγματεύεται ένα προσωπικό πλαίσιο ερμηνείας για την εκπαίδευση και έναν δικό του **σκοπό** -προσωπικό, ηθικό και πολιτικό- μέσα σ' αυτό το πλαίσιο· και, τέλος, ότι δεσμεύεται σ' αυτόν τον σκοπό, με μια δέσμευση που γίνεται στοιχείο του αυτοπροσδιορισμού του.

Η πρακτική έκφραση αυτής της δέσμευσης είναι η καθημερινή δουλειά του στις τάξεις, είναι η κάθε όψη της εκπαιδευτικής του παρουσίας, είναι η ουσιαστική σφραγίδα που αφήνει στους μαθητές και στο Αναλυτικό Πρόγραμμα· είναι αυτό "που κάνει τη διαφορά", την οποία δεν μπορεί να κάνει ένα εργαλειακό πρόγραμμα κατάρτισης (π.χ. καλές πρακτικές στις ημερίδες των Συμβούλων) περιορισμένο στη στενή λογική του ***"τι δουλεύει".***

**ΣΤΟΧΟΙ:**

Από το βιβλίο του καθηγητή:

ΟΧΙ βερμπαλιστική καταδίκη των διακρίσεων

Οι ίδιοι οι μαθητές να συνειδητοποιήσουν ότι:

1. η έννοια των διακρίσεων περιλαμβάνει ένα πλήθος από συμπεριφορές που διαλανθάνουν στην καθημερινότητά μας αλλά και
2. τον παραλογισμό που ενέχει κάθε άνιση και διακριτική μεταχείριση ατόμων.

***Το κόμικ το έχω εκτυπώσει σε οριζόντια διάταξη σελίδας για να έχουν περισσότερο χώρο για τη συμπλήρωσή του. Θα σου βγάλω εγώ τα φωτοαντίγραφα για τους μαθητές.***